Maimane: ‘Korrupsie het mense se waardigheid gesteel’Mmusi Maimane, leier van die DA. Foto: DA/Twitter Mmusi Maimane, leier van die DA, het Saterdag tydens die party se bekendstelling van sy verkiesingsmanifes gesê Suid-Afrika kort verandering. Die DA se verkiesingsmanifes is by die Rand-stadion in Johannesburg bekendgestel waar duisende DA-ondersteuners bymekaargekom het. Maimane het gesê die DA het in 2016 gesê die party sal in Johannesburg en die Tshwane-metro reageer terwyl hul kritici gesê het dit is nie moontlik nie. “Maar hier is ons vandag en Johannesburg is blou en Tshwane is blou. Dieselfde mense sê nou weer wat die DA kan en nie kan doen nie. En ons sal hulle verkeerd bewys.” Volgens Maimane het kiesers in 1994 hul vertroue geplaas in die party wat hulle bevry het. “Daar was nooit twyfel oor die keuse nie. As iemand die droom van ŉ beter toekoms sou lewer, moes dit sekerlik ons bevryders wees – die mense wat ons ŉ beter lewe vir almal belowe het. In daardie vroeë jare het dit gelyk of ons daar sou uitkom.” Daar het egter toe iets gebeur wat Suid-Afrika van stryk gebring het, meen Maimane. “Ons leiers het ons doel uit die oog verloor. Hulle het besef dat hulle geld kan verdien uit elke werk, elke kontrak en elke aankoop waarby die regering betrokke is. Duisende DA-ondersteuners het by die Rand-stadion bymekaargekom vir die bekendstelling van die party se verkiesingsmanifes. Foto: DA/Twitter “Terwyl miljoene nie skoon water gehad het om te drink nie, het hulle die duurste sjampanje op die verhoog gedrink. Terwyl talle nie kos gehad het nie, het hulle rekeninge wat soveel as ŉ jaar se salaris is by restaurante opgejaag. Dié wat as bevryders begin het, het van die mense wat hulle bevry het gesteel.” Volgens Maimane het korrupsie die waardigheid van die toekoms van miljoene Suid-Afrikaners gesteel. “Korrupsie is ook nie geïsoleerd nie. Dis nie die uitsondering op die reël nie. Dit gebeur op elke vlak van regering – van raadslede reg deur tot in die president se kantoor.” Maimane het gesê die land is uitverkoop deur diegene wat ŉ eed afgelê het om te dien. “En soos ons by die Zondo-kommissie gesien het, is ons struggle verraai vir ŉ braaipak, ŉ paar biere en ŉ handsak. Dit is nie wie ons is nie. Genoeg is genoeg.” Maimane het gesê dinge in die land sal nie verander onder die huidige regering nie aangesien die ANC nie sal verander nie. “Ek weet dit is nie ŉ maklike ding om te erken nie en vir baie Suid-Afrikaners kan dit voel dat hulle ŉ familielid verloor wanneer hulle wegdraai van die enigste party wat hulle ken. “Maar wanneer daardie familielid jou veiligheid en jou kinders se toekoms bedreig dan word jy gedwing om ŉ moeilike besluit te neem.” Volgens Maimane is die DA ŉ party met ŉ rekord van dienslewering en ŉ party wat divers lyk en voel. Hy het gesê die party doen alles moontlik om Suid-Afrikaners te verenig terwyl ander mense volgens ras probeer verdeel. Maimane het toegegee dat die party sy tekortkominge het. “Ja ons maak somtyds foute. Maar ons sal nooit vir julle lieg of beloftes maak wat ons nie kan nakom nie.”